钦定古今图书集成/明伦汇编/官常典/第164卷 > 鄋瞒
## 钦定古今图书集成/明伦汇编/官常典/第164卷 > 鄋瞒

顷王三年“冬十一月，叔孙得臣败鄋瞒于咸。”

按《春秋》文公十一年。按《左传》十一年“秋，鄋瞒侵齐，
遂伐我。公卜使叔孙得臣追之，吉。侯叔夏御庄叔，绵
房甥为右，富父终甥、驷乘。冬十月甲午，败狄于咸，获
长狄侨如。富父终甥舂其喉，以戈杀之，埋其首于子
驹之门，以命宣伯。”初，宋武公之世，鄋瞒伐宋，司徒皇
父帅师御之。耏斑御皇父充石，公子谷甥为右司寇，
牛父、驷乘以败狄于长丘，获长狄缘斯。皇父之二子
死焉。宋公于是以门赏耏斑，使食其征，谓之“耏门。”晋
之灭潞也，获侨如之弟焚如。齐襄公之二年，鄋瞒伐
齐。齐王子成父获其弟荣如，埋其首于周首之北门。
卫人获其季弟简如。鄋瞒由是遂亡。

〈注〉“鄋瞒”，狄国名，防风之后，漆姓，北方长狄国也。在夏为防风氏，殷为汪芒氏。